CELEX: 32021R0769
Language: ga
Date: 2021-04-30 00:00:00
Title: Rialachán (AE, Euratom) 2021/769 ón gComhairle an 30 Aibreán 2021 lena leasaítear Rialachán Uimh. 1553/89 maidir leis na comhshocraíochtaí aonfhoirmeacha cinntitheacha chun acmhainní dílse a fhabhraíonn ó cháin bhreisluacha a bhailiú

11.5.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 165/9
               
            
         RIALACHÁN (AE, Euratom) 2021/769 ÓN gCOMHAIRLE
         an 30 Aibreán 2021
         lena leasaítear Rialachán Uimh. 1553/89 maidir leis na comhshocraíochtaí aonfhoirmeacha cinntitheacha chun acmhainní dílse a fhabhraíonn ó cháin bhreisluacha a bhailiú
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 322(2),
         Ag féachaint don Chonradh ag bunú an Chomhphobail Eorpaigh do Fhuinneamh Adamhach, agus go háirithe Airteagal 106a de,
         Ag féachaint don togra ón gCoimisiún Eorpach,
         Ag féachaint don tuairim ó Pharlaimint na hEorpa (1),
         Ag féachaint don tuairim ó Chúirt Iniúchóirí na hEorpa (2),
         De bharr an mhéid seo a leanas:
         
                     (1)
                  
                  
                     Maidir leis an Acmhainn Dhílis atá bunaithe ar Cháin Bhreisluacha (CBL) a bunaíodh le Cinneadh (AE, Euratom) 2020/2053 ón gComhairle (3) (“an acmhainn dhílis CBL-bhunaithe”) ba cheart í a chur ar fáil don Aontas sna coinníollacha is fearr is féidir. Dá réir sin, ba cheart rialacha a leagan síos do Bhallstáit maidir leis an acmhainn sin a chur ar fáil do bhuiséad an Aontais.
                  
               
                     (2)
                  
                  
                     Ar mhaithe le simplíocht agus trédhearcacht, agus chun an t-ualach riaracháin a laghdú, ba cheart an acmhainn dhílis CBL-bhunaithe a ríomh ar bhonn meánráta ualaithe ilbhliantúil cinntitheach. Maidir leis na socruithe chun bonn na hacmhainne dílse CBL-bhunaithe a chinneadh, ba cheart iad a bhunú ar bhealach aonfhoirmeach ag tosú ó fháltais a bailíodh go hiarbhír i mbliain féilire faoi leith, is socruithe ar cheart gurbh é a bheadh iontu an t-aon mhodh cinntitheach chun bonn na hacmhainne dílse CBL-bhunaithe a chinneadh.
                  
               
                     (3)
                  
                  
                     Ba cheart an meánráta ualaithe cinntitheach CBL don bhliain airgeadais 2016 i ngach Ballstát a úsáid mar an meánráta ualaithe ilbhliantúil cinntitheach.
                  
               
                     (4)
                  
                  
                     Ba cheart nós imeachta athbhreithniúcháin tapa iontaofa a bhunú d’fhonn díospóidí a réiteach a d’fhéadfadh teacht chun cinn idir Ballstát agus an Coimisiún i dtaca le méid aon cheartuithe ar na ráitis maidir leis an mbonn don acmhainn dhílis CBL-bhunaithe, agus ar an gcaoi sin chun imeachtaí fadálacha agus costasacha um sháruithe os comhair Chúirt Bhreithiúnais an Aontais Eorpaigh á seachaint.
                  
               
                     (5)
                  
                  
                     Chun coinníollacha aonfhoirmeacha a áirithiú do chur chun feidhme Rialachán (CEE, Euratom) Uimh. 1553/89 ón gComhairle (4), ba cheart cumhachtaí cur chun feidhme a thabhairt don Choimisiún a mhéid a bhaineann leis an nós imeachta le haghaidh athbhreithniú ar na ceartuithe ar an mbonn don acmhainn dhílis CBL-bhunaithe agus a mhéid a bhaineann leis na réitigh agus na modhnuithe gaolmhara arna moladh ag na Ballstáit chun méideanna áirithe a chur san áireamh chun críocha méid iomlán na nglanfháltas CBL a ríomh. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (5) lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún.
                  
               
                     (6)
                  
                  
                     Dá bhrí sin, ba cheart Rialachán (CEE, Euratom) Uimh. 1553/89 a leasú dá réir sin.
                  
               
                     (7)
                  
                  
                     Ar mhaithe le comhsheasmhacht, ba cheart don Rialachán seo teacht i bhfeidhm ar an lá céanna le Cinneadh (AE, Euratom) 2020/2053 agus ba cheart feidhm a bheith aige ón data chur i bhfeidhm céanna leis an gCinneadh sin, eadhon ón 1 Eanáir 2021. Níor cheart, áfach, feidhm a bheith ag na leasuithe ar Rialachán (CEE, Euratom) Uimh. 1553/89 a leagtar amach sa Rialachán seo maidir le táirgeadh ná ceartú ráiteas ar an mbonn don acmhainn dhílis CBL-bhunaithe do bhlianta airgeadais roimh 2021,
                  
               TAR ÉIS AN RIALACHÁN SEO A GHLACADH:
         
            Airteagal 1
            Leasaítear Rialachán (CEE, Euratom) Uimh. 1553/89 mar a leanas:
            
                        (1)
                     
                     
                        roimh Airteagal 1, scriostar na focail “Teideal I Forálacha ginearálta”;
                     
                  
                        (2)
                     
                     
                        cuirtear an méid seo a leanas in ionad Airteagal 1:
                        
                           “Airteagal 1
                           Ríomhfar an acmhainn dhílis CBL-bhunaithe tríd an nglaoráta aonfhoirmeach faoi phointe (b) d’Airteagal 2(1) de Chinneadh (AE, Euratom) 2020/2053 (*1)a chur i bhfeidhm ar an mbonn a chinnfear i gcomhréir leis an Rialachán seo.
                        
                        
                           (*1)  Cinneadh (AE, Euratom) 2020/2053 ón gComhairle an 14 Nollaig 2020 maidir le córas acmhainní dílse an Aontais Eorpaigh agus lena leasaítear Cinneadh 2014/335/AE, Euratom (IO L 424, 15.12.2020, lch. 1).”;"
                        
                     
                  
                        (3)
                     
                     
                        roimh Airteagal 2, scriostar na focail “Teideal II Raon feidhme”;
                     
                  
                        (4)
                     
                     
                        cuirtear an méid seo a leanas in ionad Airteagal 2:
                        
                           “Airteagal 2
                           Ríomhfar an acmhainn dhílis CBL-bhunaithe ar bhonn na n-idirbhearta inchánach dá dtagraítear in Airteagal 2 de Threoir 2006/112/CE ón gComhairle (*2).
                        
                        
                           (*2)  Treoir 2006/112/CE ón gComhairle an 28 Samhain 2006 maidir leis an gcóras comhchoiteann cánach breisluacha (IO L 347, 11.12.2006, lch. 1).”;"
                        
                     
                  
                        (5)
                     
                     
                        roimh Airteagal 3, scriostar na focail “Teideal III Módh ríofa”;
                     
                  
                        (6)
                     
                     
                        cuirtear an méid seo a leanas in ionad Airteagail 3 agus 4:
                        
                           “Airteagal 3
                           
                              1.   I gcás bliain féilire ar leith, cinnfear an bonn le haghaidh na hacmhainne dílse CBL-bhunaithe trí mhéid na nglanfháltas CBL iomlán arna mbailiú ag Ballstát ó na hidirbhearta dá dtagraítear in Airteagal 2 le linn na bliana sin, arna gceartú i gcomhréir le mír 2 den Airteagal seo, a roinnt ar an meánráta ualaithe ilbhliantúil cinntitheach, arna ríomh i gcomhréir leis an modh a leagtar amach in Airteagal 4.
                              Sloinnfear an meánráta ualaithe ilbhliantúil cinntitheach sin mar chéatadán, agus an modh a leagtar amach in Airteagal 4 á chur i bhfeidhm.
                           
                           
                              2.   Déanfar méid iomlán na nglanfháltas CBL dá dtagraítear i mír 1 den Airteagal seo a cheartú chun cuntas a thabhairt do na nithe seo a leanas:
                              
                                          (a)
                                       
                                       
                                          aon mhéideanna a bhfuiltear le déileáil leo chun críocha acmhainní dílse mar idirbhearta de thionscnamh Ballstáit nó atá ceaptha do Bhallstát cé go dtionscnaítear iad i gcríoch dá dtagraítear in Airteagal 6 de Threoir 2006/112/CE nó go bhfuil siad ceaptha don chríoch sin;
                                       
                                    
                                          (b)
                                       
                                       
                                          aon mhéideanna a fhabhraíonn ó idirbhearta de thionscnamh cheann de na háiteanna dá dtagraítear in Airteagal 7 de Threoir 2006/112/CE, nó atá ceaptha do cheann de na háiteanna dá dtagraítear in Airteagal 7 de Threoir 2006/112/CE, a mhéid atá Ballstát in ann a chruthú gur aistríodh an t-ioncam chuig an áit sin;
                                       
                                    
                                          (c)
                                       
                                       
                                          aon mhéideanna a bheidh dlite tar éis ceartú de thoradh sáruithe ar Chinneadh 2006/112/CE.
                                       
                                    
                           
                              3.   Déanfar an méid a chinntear trí mhír 1 den Airteagal seo a chur i bhfeidhm a iolrú faoin nglaoráta aonfhoirmeach faoi phointe (b) d’Airteagal 2(1) de Chinneadh (AE, Euratom) 2020/2053 chun an acmhainn dhílis CBL-bhunaithe, atá le cur ar fáil do bhuiséad an Aontais, a fháil.
                           
                        
                        
                           Airteagal 4
                           
                              1.   Ríomhfar an acmhainn dhílis CBL-bhunaithe ar bhonn blianta féilire.
                           
                           
                              2.   Ríomhfar an meánráta ualaithe ilbhliantúil cinntitheach ar bhonn an mhodha a leagtar amach i míreanna 3 go 8.
                           
                           
                              3.   Is é an céatadán arna ríomh ag gach Ballstát, faoi seach, don bhliain airgeadais 2016, i gcomhréir le forálacha an Airteagail seo mar is infheidhme roimh an 1 Eanáir 2021, a bheidh sa mheánráta ualaithe ilbhliantúil cinntitheach.
                           
                           
                              4.   Ríomhfar go dtí an ceathrú deachúil an céatadán ina sloinnfear an meánráta ualaithe ilbhliantúil cinntitheach.
                           
                           
                              5.   An meánráta ualaithe cinntitheach ilbhliantúil, beifear tar éis cigireacht a dhéanamh air agus beidh sé saor ó fhógraí a bhaineann le pointí atá fós gan réiteach dá dtagraítear in Airteagal 9(2).
                           
                           
                              6.   Úsáidfear meánráta ualaithe atá faoi fhógra, go dtí go mbeifear tar éis na pointí ar tugadh fógra ina leith dá dtagraítear in Airteagal 9(2) a réiteach, agus measfar gurb é an meánráta ualaithe ilbhliantúil sealadach é.
                           
                           
                              7.   A luaithe a réiteofar na pointí ar tugadh fógra ina leith dá dtagraítear in Airteagal 9(2), cuirfear an céatadán a thiocfaidh as sin in ionad an mheánráta ualaithe ilbhliantúil shealadaigh, agus tiocfaidh sé chun bheith ina mheánráta ualaithe ilbhliantúil cinntitheach ón mbliain airgeadais 2021 ar aghaidh.
                           
                           
                              8.   Na himpleachtaí buiséadacha a bheidh ann mar thoradh ar aon difríocht idir an meánráta ualaithe ilbhliantúil sealadach agus an meánráta ualaithe ilbhliantúil cinntitheach, tabharfar aghaidh orthu faoin nós imeachta a leagtar amach in Airteagal 10b(5) de Rialachán (Euratom) Uimh. 609/2014 ón gComhairle (*3) (“an cleachtadh comhardaithe bliantúil”).
                           
                        
                        
                           (*3)  Rialachán (AE, Euratom) Uimh. 609/2014 ón gComhairle an 26 Bealtaine 2014 maidir leis na modhanna agus an nós imeachta chun na hacmhainní dílse traidisiúnta, an acmhainn dhílis CBL-bhunaithe agus an acmhainn dhílis OIN-bhunaithe a chur ar fáil agus maidir leis na bearta chun riachtanais airgid thirim a chomhlíonadh (IO L 168, 7.6.2014, lch. 39).”;"
                        
                     
                  
                        (7)
                     
                     
                        scriostar Airteagal 5 agus Airteagal 6;
                     
                  
                        (8)
                     
                     
                        roimh Airteagal 7, scriostar na focail “Teideal IV Forálacha a bhaineann le cuntasaíocht agus le hacmhainní dílse a chur ar fáil”;
                     
                  
                        (9)
                     
                     
                        Cuirtear an méid seo a leanas in ionad Airteagail 7, 8 agus 9:
                        
                           “Airteagal 7
                           
                              1.   Faoin 31 Iúil gach bliain, cuirfidh Ballstáit ráiteas chuig an gCoimisiún maidir le méid iomlán an bhoinn le haghaidh na hacmhainne dílse CBL-bhunaithe don bhliain féilire roimhe sin, arna cinneadh i gcomhréir le hAirteagal 3, a bhfuil an glaoráta aonfhoirmeach dá dtagraítear in Airteagal 1 le cur i bhfeidhm uirthi.
                           
                           
                              2.   Sa ráiteas dá dtagraítear i mír 1 den Airteagal seo, beidh na sonraí uile a úsáidtear chun an bonn a chinneadh, ar sonraí iad is gá do na cigireachtaí dá dtagraítear in Airteagal 2(4) de Rialachán (AE, Euratom) 2021/768 ón gComhairle (*4).
                           
                           
                              3.   Is iad na sonraí is déanaí a bheidh ar fáil nuair a chuirfear an ráiteas ar fáil na sonraí a úsáidfear chun an bonn don acmhainn CBL-bhunaithe a chinneadh.
                           
                           
                              4.   Féadfaidh Ballstáit síneadh a iarraidh ar an teorainn ama dá dtagraítear i mír 1 den Airteagal seo más rud é, de bharr imthosca eisceachtúla nach bhfuil smacht acu orthu, go bhfuil sé dodhéanta na ríomhanna a dhéanamh i gcomhréir le hAirteagal 3 agus, dá bhrí sin, cloí leis an teorainn ama sin. Cuirfear an iarraidh sin faoi bhráid an Choimisiúin i scríbhinn agus leagfar amach inti na cúiseanna leis na himthosca eisceachtúla.
                           
                           
                              5.   Tar éis dó an iarraidh dá dtagraítear i mír 4 den Airteagal seo a scrúdú, féadfaidh an Coimisiún aon síneadh amháin ar feadh 2 mhí ar a mhéid a dheonú ar an teorainn ama dá dtagraítear i mír 1 den Airteagal seo. Tuairisceoidh an Coimisiún líon na n-iarrataí agus a chinntí comhfhreagracha ar bhonn bliantúil chuig an gcoiste dá dtagraítear in Airteagal 13(1).
                           
                        
                        
                           Airteagal 8
                           Faoin 15 Aibreán gach bliain, chun críocha buiséadacha, cuirfidh na Ballstáit chuig an gCoimisiún meastachán ar an mbonn le haghaidh na hacmhainne dílse CBL-bhunaithe don bhliain airgeadais ina dhiaidh sin.
                        
                        
                           Airteagal 9
                           
                              1.   Aon cheartuithe ar na ráitis dá dtagraítear in Airteagal 7(1) den Rialachán seo do bhlianta airgeadais roimhe sin, ar aon chúis, déanfar iad trí chomhaontú idir an Coimisiún agus an Ballstát lena mbaineann.
                              I gcás nach n-aontóidh an Ballstát agus an Coimisiún faoi cheartú, cuirfidh an Coimisiún an Ballstát lena mbaineann ar an eolas faoi sin i litir i dtaobh an cheartaithe is gá. “Bearta” dá dtagraítear i bpointe (c) d’Airteagal 12(2) de Rialachán Uimh. 609/2014 (AE, Euratom) a bheidh sa litir sin.
                           
                           
                              1a.   Féadfaidh an Ballstát lena mbaineann a iarraidh ar an gCoimisiún an ceartú a cuireadh in iúl sa litir dá dtagraítear sa dara fomhír de mhír 1 den Airteagal seo an t-athbhreithniú sin laistigh de 2 mhí ón lá a fuarthas an litir sin. Tabharfar an t-athbhreithniú i gcrích le cinneadh arna dhéanamh ag an gCoimisiún, cinneadh a bheidh le glacadh aige 3 mhí ar a dhéanaí tar éis an lá a fuarthas iarraidh an Bhallstáit.
                              I gcás ina n-athbhreithneofar leis an gcinneadh ón gCoimisiún, na méideanna a chomhfhreagraíonn go hiomlán nó go páirteach don cheartú arna chur in iúl i gcomhréir leis an dara fomhír de mhír 1 den Airteagal seo, cuirfidh an Ballstát an méid comhfhreagrach ar fáil. Ní dhéanfar difear, ní le hiarraidh arna déanamh ag an mBallstát go n-athbhreithneofaí an ceartú ná le caingean chun an cinneadh a rinne an Coimisiún a neamhniú, don oibleagáid a bheidh ar an mBallstát an méid a chomhfhreagraíonn don cheartú a chur ar fáil.
                              Cuirfear gach ceartú isteach i ráitis chomhiomlána, lena leasófar na ráitis roimhe sin do na blianta airgeadais lena mbaineann.
                           
                           
                              1b.   Féadfaidh an Coimisiún gníomhartha cur chun feidhme a ghlacadh ina sonrófar a thuilleadh an nós imeachta le haghaidh an athbhreithnithe dá dtagraítear i mír 1a. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 13(3).
                           
                           
                              2.   Ní dhéanfar aon cheartuithe eile ar na ráitis dá dtagraítear in Airteagal 7(1) tar éis an 31 Iúil den cheathrú bliain tar éis na bliana airgeadais lena mbaineann, mura rud é go mbainfidh na ceartuithe sin le pointí ar thug an Coimisiún nó an Ballstát lena mbaineann fógra ina leith roimhe sin.
                           
                        
                        
                           (*4)  Cinneadh (AE, Euratom) 2021/768 ón gComhairle an 30 Aibreán 2021 lena leagtar síos bearta cur chun feidhme do chóras acmhainní dílse an Aontais Eorpaigh agus lena leasaítear Rialachán (AE, Euratom) Uimh. 608/2014 (IO L 165, lch. 1).”;"
                        
                     
                  
                        (10)
                     
                     
                        roimh Airteagal 10, scriostar na focail “Teideal V Forálacha a bhaineann le rialú”;
                     
                  
                        (11)
                     
                     
                        Cuirtear an méid seo a leanas in ionad Airteagal 10 go 13:
                        
                           “Airteagal 10
                           
                              1.   Faoin 30 Aibreán gach bliain, cuirfidh na Ballstáit an Coimisiún ar an eolas faoi aon réitigh agus aon mhodhnuithe gaolmhara a bhfuil sé beartaithe aige iad a ghlacadh chun na méideanna dá dtagraítear i bpointí (a) agus (b) d’Airteagal 3(2) a chinneadh. Léireofar sa réiteach arna bheartú, i gcás inarb infheidhme, cineál na sonraí a mheasfaidh an Ballstát a bheith iomchuí, agus áireofar ann meastachán ar luach an bhoinn CBL acmhainn-bhunaithe do gach mír.
                              Faoin 31 Bealtaine sa bhliain chéanna, seolfaidh an Coimisiún chuig na Ballstáit eile an fhaisnéis dá dtagraítear sa chéad fhomhír den mhír seo a fuair sé ó Bhallstát.
                           
                           
                              2.   Féadfaidh an Coimisiún gníomhartha cur chun feidhme a ghlacadh a mhéid a bhaineann leis na réitigh agus na modhnuithe gaolmhara arna mbeartú ag na Ballstáit i gcomhréir le mír 1 den Airteagal seo Glacfar na gníomhartha cur chun feidhme sin i gcomhréir leis an nós imeachta comhairleach dá dtagraítear in Airteagal 13(2), laistigh de 60 lá tar éis don choiste dá dtagraítear in Airteagal 13(1) a thuairim a thabhairt.
                           
                        
                        
                           Airteagal 11
                           
                              1.   Tar éis na gcigireachtaí dá dtagraítear in Airteagal 2(4) de Rialachán (AE, Euratom) 2021/768., déanfar an ráiteas dá dtagraítear in Airteagal 7(1) den Rialachán seo a cheartú faoi mar a shonraítear in Airteagal 9 den Rialachán seo.
                           
                           
                              2.   Maidir leis an meánráta ualaithe ilbhliantúil críochnaitheach dá dtagraítear in Airteagal 4, déanfaidh an Coimisiún measúnú ar na ceartuithe dá dtagraítear in Airteagal 9 arna gcur isteach ag Ballstáit chun aon fhógraí a bhaineann le pointí atá fós gan réiteach maidir leis an meánráta ualaithe a réiteach.
                           
                        
                        
                           Airteagal 12
                           
                              1.   Gach bliain, cuirfidh gach Ballstát faisnéis ar fáil don Choimisiún maidir leis na hathruithe ábhartha uile ar na próisis agus na nósanna imeachta riaracháin a chuireann sé i bhfeidhm chun CBL a bhailiú i gcomparáid leis an méid a chuir siad in iúl roimhe sin.
                           
                           
                              2.   Breithneoidh an Coimisiún, i gcomhar leis an mBallstát lena mbaineann, an féidir feabhas a chur ar na próisis agus na nósanna imeachta dá dtagraítear i mír 1.
                           
                           
                              3.   Gach cúig bliana cuirfidh an Coimisiún ar fáil tuarascáil maidir leis na bearta agus an dul chun cinn arna ndéanamh ag Ballstáit i dtaca le CBL a bhailiú, agus maidir le haon fheabhsuithe.
                              Cuirfidh an Coimisiún an tuarascáil sin faoi bhráid Pharlaimint na hEorpa agus na Comhairle den chéad uair faoin 31 Nollaig 2025.
                           
                        
                        
                           Airteagal 13
                           
                              1.   Tabharfaidh an Coiste Comhairleach maidir le hAcmhainní Dílse (CCAD/CBL) arna bhunú le hAirteagal 7(1) de Rialachán (AE, Euratom) Uimh. 2021/768. cúnamh don Choimisiún. Beidh an coiste sin ina choiste de réir bhrí Rialachán (AE) Uimh. 182/2011 ó Pharlaimint na hEorpa agus ón gComhairle (*5).
                           
                           
                              2.   I gcás ina ndéantar tagairt don mhír seo, beidh feidhm ag Airteagal 4 de Rialachán (AE) Uimh. 182/2011.
                           
                           
                              3.   I gcás ina ndéantar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.
                           
                        
                        
                           (*5)  Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13).”;"
                        
                     
                  
                        (12)
                     
                     
                        i ndiaidh Airteagal 13, cuirtear isteach an tAirteagal seo a leanas:
                        
                           “Airteagal 13a
                           
                              1.   Cuirfidh an Coimisiún tuarascáil ar fheidhmiú chóras acmhainní dílse CBL-bhunaithe ar fáil faoin 1 Eanáir 2025 ar a dhéanaí. Leagfar amach sa tuarascáil an méid seo a leanas:
                              
                                          (a)
                                       
                                       
                                          líon na mBallstát a chuireann meánráta ualaithe i bhfeidhm fós faoi réir aon fhógraí a bhaineann le pointí atá fós gan réiteach;
                                       
                                    
                                          (b)
                                       
                                       
                                          aon athruithe ar rátaí náisiúnta CBL.
                                       
                                    
                           
                              2.   Sa tuarascáil dá dtagraítear i mír 1, measúnófar cibé acu atá nó nach bhfuil an córas acmhainní dílse CBL-bhunaithe, go háirithe, an meánráta ualaithe ilbhliantúil, éifeachtach agus leordhóthanach. Más iomchuí, beidh togra maidir leis an Rialachán seo a mhodhnú ag gabháil leis an tuarascáil d’fhonn an meánráta ualaithe ilbhliantúil cinntitheach a chinneadh ar bhonn na sonraí is déanaí.”;
                           
                        
                     
                  
                        (13)
                     
                     
                        roimh Airteagal 14, scriostar na focail “Teideal VI Forálacha críochnaitheacha”.
                     
                  
         
            Airteagal 2
            Tiocfaidh an Rialachán seo i bhfeidhm ar an dáta a thiocfaidh Cinneadh (AE, Euratom) 2020/2053 i bhfeidhm.
            Beidh feidhm aige ón 1 Eanáir 2021.
            Ní bheidh feidhm ag Airteagal 1, áfach, maidir le táirgeadh ná ceartú ráiteas ar bhonn na hacmhainne dílse CBL-bhunaithe do bhlianta airgeadais roimh 2021.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 30 Aibreán 2021.
            
               
                  Thar ceann na Comhairle
               
               
                  An tUachtarán
               
               A. P. ZACARIAS
            
         
         
            (1)  Tuairim an 25 Márta 2021 (nár foilsíodh fós san Iris Oifigiúil).
         
            (2)  Tuairim an 8 Nollaig 2020 (nár foilsíodh fós san Iris Oifigiúil).
         
            (3)  Cinneadh (AE, Euratom) 2020/2053 ón gComhairle an 14 Nollaig 2020 maidir le córas acmhainní dílse an Aontais Eorpaigh agus lena n-aisghairtear Cinneadh 2014/335/AE, Euratom (IO L 424, 15.12.2020, lch. 1).
         
            (4)  Rialachán (CEE, Euratom) Uimh. 1553/89 ón gComhairle an 29 Bealtaine 1989 maidir le socruithe aonfhoirmeacha cinntitheacha chun acmhainní dílse a fhabhraíonn ó cháin bhreisluacha a bhailiú (IO L 155, 7.6.1989, lch. 9).
         
            (5)  Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún. (IO L 55, 28.2.2011, lch. 13).